«Наш Грунвальд» — штогадовы міжнародны фестываль ваенна-гістарычнай рэканструкцыі, прысвечаны ваеннай і свецкай культуры сярэднявечча перыяду XII—XVI стст. Цэнтральнае мерапрыемства фестываля — маштабная рэканструкцыя Грунвальдскай бітвы, якая адбылася 15 ліпеня 1410 года. Фестываль праводзіцца штогод з 2008 года ў апошнія альбо перадапошнія выходныя ліпеня на тэрыторыі музея старажытных народных рамёстваў і тэхналогій «Дудуткі», Мінская вобласць, Беларусь. У рамках фестываля «Наш Грунвальд» з 2015 года праходзіць самастойны музычны open-air фестываль «Пір пасля бітвы». Арганізатары фестываля — Экстрым Тэатр «Берсерк» і Аляксандр Рак.